แนะไทยต้องเร่งสร้างภูมิคุ้มกันเพื่อผลักดันเศรษฐกิจ หลังวิกฤตโควิด-19
นายเศรษฐพุฒิ สุทธิวาทนฤพุฒิ ผู้ว่าการธนาคารแห่งประเทศไทย หรือ ธปท. กล่าวเปิดงานงานสัมมนาวิชาการธนาคารแห่งประเทศไทย ประจำปี 2564 ( BOT Symposium 2021) สร้างภูมิคุ้มกัน ผลักดันเศรษฐกิจไทย ว่า ปีนี้เป็นปีที่ท้าทายยิ่ง ที่ประเทศไทยต้องปรับตัวต่อการเปลี่ยนแปลงต่างๆ กับโลกใหม่ที่ไม่เหมือนเดิม เช่น การเข้าสู่เทคโนโลยีใหม่ เข้าสู่สังคมผู้สูงอายุ การปรับเปลี่ยนของภูมิรัฐศาสตร์โลกและการเปลี่ยนแปลงของสภาพภูมิอากาศ ซึ่งความท้ายทายเหล่านี้จะเข้ามาซ้ำเติมความเปราะบางต่างๆ ของเศรษฐกิจไทย หลังจากเผชิญกับวิกฤตโควิด-19 ได้ ดังนั้น ไทยจึงต้องเร่งสร้างภูมิคุ้มกันเพื่อผลักดันเศรษฐกิจไทย โดยที่ผ่านมาประเทศไทยมีเสถียรภาพด้านเศรษฐกิจการเงิน ท่ามกลางเศรษฐกิจไทยที่ยังเปราะบาง ซึ่งจากนี้จึงต้องเดินหน้าเศรษฐกิจไทย ควบคู่กับการเดินหน้าสังคมและสิ่งแวดล้อม ที่นับวันเริ่มมีความสำคัญมากขึ้น โดยในบริบทโลกใหม่ที่มีการเปลี่ยนแปลงและความไม่แน่นอนสูงนั้น เศรษฐกิจไทยจะมีภูมิคุ้มกันได้ ต้องมี 3 ลักษณะที่สำคัญคือ ความสามารถในการหลีกเลี่ยงผลกระทบจากการเปลี่ยนแปลงต่างๆ  ความสามารถในการรับมือกับผลกระทบที่เกิดขึ้นและความสามารถในการฟื้นตัวจากผลกระทบดังกล่าวหากพิจารณาจาก 3 ด้านนี้ จะเห็นได้ว่า ในปัจจุบันเรามีขีดจำกัดในทุกด้าน ซึ่งทำให้เศรษฐกิจไทยไม่มีภูมิคุ้มกันต่อความท้าทายต่างๆ ทั้งนี้ ยังมองว่า จากเศรษฐกิจไทยที่มีขีดความสามารถในการฟื้นตัวอย่างจำกัด โดยเฉพาะรายได้ที่ขาดหายไปทำให้การฟื้นตัวของครัวเรือนและธุรกิจต่างๆเป็นไปได้อย่างช้า จึงมีผลกระทบต่อเศรษฐกิจโดยรวม การฟื้นตัวทางเศรษฐกิจอย่างรวดเร็วจึงทำไม่ได้ นอกจากนี้ ยังมีปัญหาความเหลื่อมล้ำที่มีแนวโน้มมากขึ้นหลังวิกฤตโควิด-19 เสี่ยงที่จะเกิดความตึงเครียดทางสังคมมากขึ้นในอนาคต ซึ่งการจะทำให้เศรษฐกิจไทยดีขึ้นนั้น ส่วนตัวมองว่าต้องมีการบริหารความเสี่ยงภาพรวมของประเทศ ต้องทำการวิเคราะห์สถานการณ์ โดยทุกภาคส่วนของสังคมต้องร่วมให้ข้อมูล  ปรับโครงสร้างเศรษฐกิจให้พร้อมรับมือกับความท้าทายในอนาคต โดยรัฐมีบทบาทออกนโยบายเพื่อสร้างแรงจูงใจ  ปรับโครงสร้างเศรษฐกิจไทยในเชิงอุตสาหกรรมและเศรษฐกิจพื้นที่ เพื่อกระจายความเสี่ยงให้ดีขึ้น  ปรับโครงสร้างเศรษฐกิจของประเทศให้ธุรกิจนอกระบบเข้าระบบมากขึ้น  ลดความเหลื่อมล้ำในสังคมและความไม่เป็นธรรมอย่างจริงจัง  สร้างโครงข่ายความคุ้มครองทุกระดับเพื่อให้ธุรกิจอยู่รอด โดยแนวทางดังกล่าวต้องอาศัยทุกภาคส่วนร่วมดำเนินการ ส่วน ธปท. มีบทบาทช่วยส่งเสริมให้เศรษฐกิจมีภูมิคุ้มกันคือ ด้านเศรษฐกิจมีหน้าที่รักษาเสถียรภาพทางการเงินและระบบการเงิน  ด้านสังคม มีแนวทางพัฒนาระบบการเงินและส่งเสริมความเข้าใจให้ครัวเรือนและธุรกิจไทยสามารถเข้าถึงบริการทางการเงินได้มากขึ้นและด้านสิ่งแวดล้อม มีแนวทางสร้างระบบนิเวศที่จะช่วยให้เศรษฐกิจไทยปรับตัวไปในทิศทางที่ยั่งยืนมากขึ้น